**Návrh**

**VYHLÁŠKA**

**Ministerstva životného prostredia Slovenskej republiky**

**z ……… 2022,**

**o regulovaných výrobkoch s obsahom organických rozpúšťadiel**

 Ministerstvo životného prostredia Slovenskej republiky podľa § 62 písm. m) zákona č. …../2022 Z. z. o ochrane ovzdušia a o zmene a doplnení niektorých zákonov (ďalej len „zákon“) ustanovuje:

**§ 1**

**Predmet vyhlášky**

 (1) Táto vyhláška ustanovuje

a) zoznam farieb, lakov a výrobkov s obsahom organických rozpúšťadiel určených na povrchovú úpravu objektov a ich častí a opravu vozdiel (ďalej len "regulovaný výrobok"), s cieľom obmedziť celkový obsah prchavých organických zlúčenín v nich,

b) hraničné hodnoty pre najvyšší obsah prchavých organických zlúčenín,

c) označovanie obalov regulovaných výrobkov,

d) požiadavky na obmedzovanie emisií prchavých organických zlúčenín unikajúcich pri používaní organických rozpúšťadiel v regulovaných výrobkoch.

 (2) Zoznam regulovaných výrobkov je uvedený v prílohe č. 1.

 **§ 2**

**Vymedzenie pojmov**

Na účely tejto vyhlášky sa rozumie

a) organickou zlúčeninou zlúčenina, ktorá obsahuje v molekule najmenej jeden atóm uhlíka a jeden atóm alebo niekoľko atómov nasledujúcich prvkov: vodík, kyslík, síra, fosfor, kremík, dusík alebo halogén okrem oxidov uhlíka a anorganických uhličitanov a hydrogén uhličitanov,

b) prchavou organickou zlúčeninou organická zlúčenina, ktorá má počiatočnú teplotu varu najviac 250 ºC pri štandardnom tlaku 101,3 kPa,

c) obsahom prchavých organických zlúčenín množstvo prchavých organických zlúčenín v regulovanom výrobku, ktorý je pripravený na použitie, vyjadrené v g/l; do obsahu prchavých organických zlúčenín v náterovej látke sa nezapočítava množstvo prchavej organickej zlúčeniny, ktoré pri sušení chemicky reaguje a tým sa stáva súčasťou nanesenej vrstvy,

d) organickým rozpúšťadlom prchavá organická zlúčenina, ktorá sa používa samostatne alebo v kombinácii s ostatnými činidlami na rozpúšťanie alebo riedenie surovín, regulovaných výrobkov alebo odpadových materiálov, na úpravu viskozity, na úpravu povrchového napätia, ako čistiaci prostriedok na rozpúšťanie kontaminantov, ako disperzné médium, ako zmäkčovadlo alebo ako konzervačný prostriedok,

e) látkou chemický prvok alebo zlúčeniny prvkov, ktoré sa vyskytujú v prirodzenom stave alebo ktoré sa priemyselne vyrábajú, v tuhom skupenstve, kvapalnom skupenstve alebo plynnom skupenstve,

f) zmesou zmes alebo roztok pozostávajúci z dvoch alebo viacerých látok,

g) náterovou látkou zmes, vrátane všetkých organických rozpúšťadiel alebo prípravkov obsahujúcich organické rozpúšťadlá potrebné na jeho použitie, ktorá sa používa na vytvorenie filmu s dekoratívnym efektom, ochranným efektom alebo s iným funkčným efektom na povrchu,

h) filmom súvislá vrstva, ktorá vzniká nanesením jednej vrstvy alebo viacerých vrstiev na povrch podkladu,

i) vodouriediteľnou náterovou látkou náterová látka, ktorej viskozita sa upravuje vodou,

j) rozpúšťadlom riediteľnou náterovou látkou náterová látka, ktorej viskozita sa upravuje organickým rozpúšťadlom,

**§ 3**

**Požiadavky na obmedzenie emisií a označovanie regulovaných výrobkov**

 (1) Regulovaný výrobok možno uviesť na trh[[1]](#footnote-2)) alebo použiť na vlastnú spotrebu, len ak neprekračuje hraničnú hodnotu pre najvyšší obsah prchavých organických zlúčenín uvedenú v prílohe č. 2 s výnimkou použitia podľa § 37 ods. 2 zákona.

 (2) Obal regulovaného výrobku musí byť označený etiketou, na ktorej sa uvedie

a) kategória a podkategória regulovaného výrobku podľa prílohy č. 1a druh regulovaného výrobku podľa prílohy č. 2,

b) hraničná hodnota pre najvyšší obsah prchavých organických zlúčenín v g/l podľa prílohy č. 2,

c) najvyšší obsah prchavých organických zlúčenín v stave, v ktorom je regulovaný výrobok pripravený na použitie.

 (3) Na regulovaný výrobok, do ktorého sa pridávajú rozpúšťadlá alebo iné zložky s obsahom rozpúšťadiel, aby bol pripravený na použitie, platia hraničné hodnoty pre najvyšší obsah prchavých organických zlúčenín v stave, v ktorom je regulovaný výrobok pripravený na použitie.

 (4) Obsah prchavých organických zlúčenín v regulovaných výrobkoch sa zisťuje analytickými metódami, ktoré sú uvedené v prílohe č. 3.

**§ 4**

**Zoznam preberaných právne záväzných aktov Európskej únie**

 Touto vyhláškou sa preberajú právne záväzné akty Európskej únie uvedené v prílohe č. 4.

**§ 5**

**Účinnosť**

 Táto vyhláška nadobúda účinnosť 1. januára 2023.

Ján Budaj, v.r.

 **Príloha č. 1**

 **k vyhláške č. .../2022 Z. z.**

**ZOZNAM REGULOVANÝCH VÝROBKOV**

**Kategória A**

**Regulované výrobky používané na povrchovú úpravu objektov, ako sú stavby, konštrukcie, budovy, ich príslušenstvo a armatúry na dekoratívne účely, funkčné účely a ochranné účely, okrem aerosólov**

**Podkategórie**

a) **Náterové látky interiérové matné** sú náterové látky na nanášanie na vnútorné steny a stropy so stupňom lesku ≤ 25@60º [[2]](#footnote-3)).

b) **Náterové látky interiérové lesklé** sú náterové látky na nanášanie na vnútorné steny a stropy so stupňom lesku > 25@60º 2).

c) **Náterové látky exteriérové na povrchovú úpravu minerálnych materiálov** sú náterové látky na vonkajšie steny postavené z muriva, tehly alebo na omietky.

d) **Farby interiérové a exteriérové na povrchovú úpravu dreva, kovu a plastov s dekoratívnym účinkom alebo ochranným účinkom** sú krycie náterové látky na dekoráciu alebo ochranu, ktoré vytvárajú nepriehľadný film. Táto podkategória zahŕňa aj podkladové farby a medzivrstvy.

e) **Laky interiérové a exteriérové na drevo, kov a plasty a lazúrovacie laky na drevo** sú priehľadné alebo polopriehľadné nátery s dekoratívnym účinkom alebo ochranným účinkom na drevo, kov alebo plast. Táto podkategória zahŕňa tiež lazúrovacie laky na drevo zodpovedajúce technickej norme,[[3]](#footnote-4)) ktoré tvoria krycí film a sú určené na dekoráciu a ochranu dreva proti poveternostným vplyvom (trieda konečného použitia: polostály).

f) **Moridlá pre ultratenkú vrstvu na drevo** sú moridlá na drevo podľa technickej normy3) s priemernou hrúbkou vrstvy menšou ako 5 µm zisťovanou podľa technickej normy.4)

g) **Základné náterové látky** sú náterové látky na steny, stropy alebo drevo s izolačnými vlastnosťami alebo ochrannými vlastnosťami.

h) **Penetračné a spevňujúce náterové látky** sú náterové látky na penetráciu a spevnenie podkladu na zabezpečenie hydrofóbnych vlastností alebo náterové látky na ochranu dreva proti biologickej korózii, napríklad proti drevokazným hubám.

i) **Špeciálne jednozložkové náterové látky** sú náterové látky, ktoré slúžia na zabezpečenie osobitných požiadaviek, ako sú základné nátery a vrchné nátery na plasty, základné nátery na železné podklady, reaktívne základné nátery na podklady z tzv. reaktívnych kovov, akými sú zinok a hliník, antikorózne nátery, nátery podláh vrátane drevených a betónových, antigraffiti, protipožiarne nátery a nátery na zabezpečenie hygienických noriem v potravinárskom odvetví a v zdravotníctve.

j) **Špeciálne dvojzložkové náterové látky** sú náterové látky určené na rovnaké použitie ako jednozložkové náterové látky, ale pred ich aplikáciou sa pridáva druhá zložka, napríklad terciárne amíny.

k) **Viacfarebné náterové látky** sú náterové látky, ktoré vytvárajú dvojfarebný efekt alebo viacfarebný efekt priamo pri prvom nanesení.

l) **Náterové látky s dekoratívnym efektom** sú náterové látky, ktoré slúžia na vytváranie špeciálnych estetických efektov na podkladoch vopred upravených určeným spôsobom alebo ošetrených základným náterom, ktorý sa následne počas sušenia upravuje rôznymi špeciálnymi pomôckami.

**Kategória B**

Regulované výrobky používané pri opravách a prestriekavaní vozidiel alebo ich častí pri ich údržbe, oprave alebo na účely dekorácie mimo výrobného procesu

**Podkategórie**

**a) Výrobky na prípravné a čistiace operácie** sú výrobky určené na mechanické odstraňovanie alebo chemické odstraňovanie starých náterov a hrdze alebo na prípravu podkladu pre nový náter.

1. Prípravné prostriedky

Prostriedky na čistenie zariadení, napríklad striekacích pištolí, odstraňovanie náterov, prípravky na odmasťovanie, vrátane antistatických prostriedkov na plasty a prípravky na odstraňovanie silikónu.

2. Prostriedky na čistenie povrchu

 Prostriedky na odstránenie povrchového znečistenia pred aplikáciou náterovej látky.

**b) Tmely a plniče** sú látky viskóznej konzistencie určené na vyplnenie nerovností povrchu pred nanesením vyrovnávacieho náteru.

**c) Základné náterové látky** sú náterové látky, ktoré sa nanášajú na čistý kovový povrch alebo jestvujúci náter na účel protikoróznej ochrany pred aplikáciou vyrovnávacieho náteru.

 1. Vyrovnávacie náterové látky/plniče

 Náterové látky, ktoré sa nanášajú bezprostredne pred nanesením vrchného náteru na zlepšenie koróznej odolnosti, zlepšenie priľnavosti vrchného náteru a na vytvorenie rovnomerného povrchu vyplnením drobných nerovností.

 2. Základné náterové látky na kov

 Náterové látky, ktoré slúžia ako základný náter na zlepšenie priľnavosti, ako tesniace náterové látky, náterové látky na vyrovnanie povrchu, plastické podkladové náterové látky, náterové látky na mokrý povrch a ako nebrúsiteľné tmely a tmely nanášané striekaním.

3. Reaktívne základné náterové látky

 Náterové látky s podielom najmenej 0,5% hmotnosti kyseliny fosforečnej, ktoré sa nanášajú na čistý kovový povrch a zabezpečujú protikoróznu ochranu a zlepšenie priľnavosti; podkladové náterové látky použiteľné ako zvárateľné podkladové nátery; moridlá na galvanizované kovové plochy a zinkové plochy.

**d) Vrchné náterové látky** sú pigmentované náterové látky, ktoré sa nanášajú v jednej vrstve alebo vo viacerých vrstvách na zabezpečenie lesku a dlhodobej odolnosti; patria sem aj základné náterové látky a vrchné náterové látky.

1. Podkladové náterové látky

Pigmentované náterové látky, ktoré zabezpečujú farebnosť a optický efekt, ale nie lesk a odolnosť celého náterového systému.

2. Laky

Laky sú transparentné náterové látky, ktoré v rámci celého náterového systému zabezpečia lesk a odolnosť.

**e) Špeciálne vrchné náterové látky**

Náterové látky určené na konečnú povrchovú úpravu so špeciálnymi požiadavkami, napríklad metalizovaný vzhľad alebo perleťový vzhľad, ako jednovrstvové vysoko kvalitné farebné nátery a transparentné nátery (odolné proti mechanickému poškodeniu, fluórované nátery), reflexné nátery, štruktúrované nátery, napríklad tepané nátery, protišmykové nátery, tesniace materiály, izolačné nátery podvozkov, ochranné laky proti nárazom kameňov, vnútorné nátery a aerosóly.

 **Príloha č. 2**

 **k vyhláške č. …/2022 Z. z.**

**HRANIČNÉ HODNOTY**

**PRE NAJVYŠŠÍ OBSAH PRCHAVÝCH ORGANICKÝCH ZLÚČENÍN**

**Kategória A**

**Regulované výrobky používané ma povrchovú úpravu objektov, ako sú stavby, konštrukcie, budovy, ich príslušenstvo a armatúry na dekoratívne účely, funkčné účely a ochranné účely, okrem aerosólov**

|  |  |  |
| --- | --- | --- |
| **Podkategória výrobku** | **Druh** | **Hraničné hodnoty pre najvyšší obsah prchavých organických zlúčenín1)** **[g/l]** |
| a | Náterové látky interiérové matné (lesk < 25@60º) 2) | VR | 30 |
| OR | 30 |
| b | Náterové látky interiérové lesklé (lesk > 25@60º) 2) | VR | 100 |
| OR | 100 |
| c | Farby exteriérové na povrchovú úpravu minerálnych materiálov | VR | 40 |
| OR | 430 |
| d | Farby interiérové a exteriérové na povrchovú úpravu dreva, kovu a plastov  | VR | 130 |
| OR | 300 |
| e | Laky interiérové a exteriérové na drevo, kov a plasty a lazúrovacie laky na drevo  | VR | 130 |
| OR | 400 |
| f | Moridlá pre ultratenkú vrstvu drevo | VR | 130 |
| OR | 700 |
| g | Základné náterové látky | VR | 30 |
| OR | 350 |
| h | Penetračné a spevňujúce náterové látky | VR | 30 |
| OR | 750 |
| i | Špeciálne jednozložkové náterové látky | VR | 140 |
| OR | 500 |
| j | Špeciálne dvojzložkové náterové látky  | VR | 140 |
| OR | 500 |
| k | Viacfarebné náterové látky | VR | 100 |
| OR | 100 |
| l | Náterové látky s dekoratívnym efektom | VR | 200 |
| OR | 200 |

VR – vodouriediteľná náterová látka

OR – náterová látka riediteľná organickým rozpúšťadlom

1) Najvyšší obsah prchavých organických zlúčenín v regulovanom výrobku v stave pripravenom na použitie

**Kategória B**

**Regulované výrobky používané pri opravách a prestriekavaní vozidiel**

|  |  |  |
| --- | --- | --- |
| **Podkategória výrobku** | **Náterová látka** | **Hraničné hodnoty pre najvyšší obsah prchavých organických zlúčenín1) [g/l]** |
| a | Výrobky na prípravné a čistiace operácie  | Prípravné prostriedky | 850 |
| Prostriedky na čistenie povrchu | 200 |
| b | Tmely a plniče  | Všetky typy | 250 |
| c | Základné náterové látky | Vyrovnávacie náterové látky / plniče a základné náterové látky na kov | 540 |
| Reaktívne základné náterové látky | 780 |
| d | Vrchné náterové látky | Všetky typy | 420 |
| e | Špeciálne vrchné náterové látky | Všetky typy | 840 |

1) Najvyšší obsah prchavých organických zlúčenín v regulovanom výrobku v stave pripravenom na použitie. Obsah vody s výnimkou regulovaných výrobkov podkategórie a) je potrebné odčítať.

 **Príloha č. 3**

 **k vyhláške č. ..../2022 Z. z.**

**ANALYTICKÉ METÓDY NA STANOVENIE OBSAHU PRCHAVÝCH ORGANICKÝCH ZLÚČENÍN V REGULOVANÝCH VÝROBKOCH**

|  |  |  |  |
| --- | --- | --- | --- |
| **Regulované výrobky** | **Obsah prchavých organických zlúčenín** | **Jednotka** |  **Analytická metóda**  |
| Regulované výrobky, v ktorých nie sú prítomné reaktívne rozpúšťadlá | < 15% hmotnosti | g/l | podľa technickej normy5) |
| ≥ 15% hmotnosti | g/l | podľa technických noriem6) |
| Regulované výrobky, ktoré obsahujú reaktívne rozpúšťadlá | g/l | podľa technickej normy7) |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

5) STN EN ISO 11890-2 Náterové látky. Stanovenie obsahu prchavých organických látok (VOC). Časť 2: Plynovochromatografická metóda (67 3029): 2007

6) STN EN ISO 11890-1 Náterové látky. Stanovenie obsahu prchavých organických látok (VOC). Časť 1: Diferenčná metóda (67 3029): 2008

 STN EN ISO 11890-2 Náterové látky. Stanovenie obsahu prchavých organických látok (VOC). Časť 2: Plynovochromatografická metóda (67 3029): 2007

7) ASTM D 2369: 2003

 **Príloha č. 4**

 **k vyhláške č. …/2022 Z. z.**

**ZOZNAM PREBERANÝCH PRÁVNE ZÁVÄZNÝCH AKTOV EURÓPSKEJ ÚNIE**

 Smernica Európskeho parlamentu a Rady 2004/42/ES z 21. apríla 2004 o obmedzení emisií prchavých organických zlúčenín unikajúcich pri používaní organických rozpúšťadiel v určitých farbách a lakoch a vo výrobkoch na povrchovú úpravu vozidiel a o zmene a doplnení smernice 1999/13/ES (Mimoriadne vydanie Ú. v. EÚ, kap. 15/zv. 08) v znení nariadenia Európskeho parlamentu a Rady (ES) č. 1137/2008 z 22. októbra 2008 (Ú. v. EÚ L 311, 21.11.2008), smernice Európskeho parlamentu a Rady 2008/112/ES zo 16. decembra 2008 (Ú. v. EÚ L 345, 23.12.2008), smernice Komisie 2010/79/EÚ z 19. novembra 2010 o prispôsobení prílohy III k smernici Európskeho parlamentu a Rady 2004/42/ES o obmedzení emisií prchavých organických zlúčenín technickému pokroku (Ú. v. EÚ L 304, 20.11.2010), nariadenia Európskeho parlamentu a Rady (EÚ) 2019/1020 z 20. júna 2019 o dohľade nad trhom a súlade výrobkov a o zmene smernice 2004/42/ES a nariadení (ES) č. 765/2008 a (EÚ) č. 305/2011 (Ú. v. L 169, 25.6.2019) a nariadenia Európskeho parlamentu a Rady (EÚ) 2019/1243 z 20. júna 2019, ktorým sa viacero právnych aktov stanovujúcich použitie regulačného postupu s kontrolou prispôsobuje článkom 290 a 291 Zmluvy a fungovaní Európskej únie (Ú. v. L 198, 25.7.2019).

1. ) § 2 ods. 1 písm. u) zákona č. ...../2022 o ochrane ovzdušia a o zmene a doplnení niektorých zákonov [↑](#footnote-ref-2)
2. ) STN EN ISO 2813 Náterové látky, Stanovenie lesku náteru pri uhle 20º, 60º, 85º podľa ISO 2813: 2014 (67 3063) [↑](#footnote-ref-3)
3. 3) STN EN 927-1 Náterové látky. Náterové látky a náterové systémy na drevo používané vo vonkajšom prostredí. Časť 1: Klasifikácia a výber (67 2010)

4) STN EN ISO 2808 Náterové látky. Stanovenie hrúbky náteru (67 3061). Metóda 5A. [↑](#footnote-ref-4)